CELEX: 61999CJ0219
Jäsenyysvelvoitteiden noudattamatta jättäminen
Jäsenyysvelvoitteiden noudattamatta jättäminen, jota ei ole kiistetty
Direktiivi 95/16/EY

Tuomion perustelut
1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 8.6.1999 ja jossa yhteisöjen tuomioistuinta vaaditaan toteamaan, että Ranskan tasavalta ei ole noudattanut jäsenvaltioiden hissejä koskevan lainsäädännön lähentämisestä 29 päivänä kesäkuuta 1995 annetun Euroopan parlamentin ja neuvoston direktiivin 95/16/EY (EYVL L 213, s. 1) mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2 Direktiivillä 95/16/EY on tarkoitus yhdenmukaistaa hisseihin sovellettavat turvallisuusvaatimukset. Siinä vahvistetaan ne olennaiset vaatimukset, jotka hissien on täytettävä ennen niiden markkinoille saattamista.
3 Direktiivin 95/16/EY 15 artiklan 1 kohdan mukaan jäsenvaltioiden oli ennen 1.1.1997 annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Niiden oli ilmoitettava tästä komissiolle viipymättä. Säännöksiä sovellettiin 1.7.1997 alkaen.
4 Koska direktiiviä 95/16/EY ei ollut saatettu säädetyssä määräajassa osaksi Ranskan oikeusjärjestystä, komissio aloitti jäsenyysvelvoitteiden noudattamatta jättämistä koskevan menettelyn. Kehotettuaan Ranskan tasavaltaa esittämään huomautuksensa komissio lähetti 12.2.1998 perustellun lausunnon, jossa se kehotti Ranskan hallitusta toteuttamaan lausunnon noudattamisen edellyttämät toimenpiteet kahden kuukauden kuluessa sen tiedoksiannosta. Koska Ranskan tasavalta ei ryhtynyt toimenpiteisiin perustellun lausunnon nojalla, komissio nosti nyt käsiteltävänä olevan kanteen.
5 Ranskan hallitus ei kiistä sitä, ettei direktiiviä 95/16/EY ole pantu määräajassa täytäntöön. Osoittaakseen hyvän tarkoituksensa se kuitenkin selittää tämän viivästymisen johtuvan sekä sisäisistä vaikeuksista että yhteisön oikeusjärjestykseen liittyvistä syistä.
6 Kirjallisen käsittelyn päätyttyä Ranskan hallitus ilmoitti 3.10.2000 päivätyllä kirjeellään yhteisöjen tuomioistuimelle, että direktiivi 95/16/EY oli pantu täytäntöön 24.8.2000 annetulla asetuksella nro 2000-810 (décret no 2000-810, relatif à la mise sur le marché des ascenseurs; Journal officiel de la République française 27.8.2000, s. 13235).
7 Yhteisöjen tuomioistuimen vakiintuneen oikeuskäytännön mukaan kansalliseen lainsäädäntöön tehdyillä muutoksilla ei ole merkitystä jäsenyysvelvoitteiden noudattamatta jättämistä koskevan kanteen kohteena olevan asian ratkaisun kannalta, jos muutoksia ei ole pantu täytäntöön perustellussa lausunnossa asetetussa määräajassa (ks. asia C-123/94, komissio v. Kreikka, tuomio 1.6.1995, Kok. 1995, s. I-1457, 7 kohta ja asia C-392/96, komissio v. Irlanti, tuomio 21.9.1999, Kok. 1999, s. I-5901, 86 kohta).
8 Nyt esillä olevassa asiassa direktiiviä 95/16/EY ei ole pantu täytäntöön siinä asetetussa määräajassa. Näin ollen komission nostamaa kannetta on pidettävä perusteltuna.
9 Tämän vuoksi on todettava, että Ranskan tasavalta ei ole noudattanut direktiivin 95/16/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
Päätökset oikeudenkäyntikuluista
Oikeudenkäyntikulut
10 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja Ranskan tasavalta on hävinnyt asian, viimeksi mainittu on velvoitettava korvaamaan oikeudenkäyntikulut.
Päätöksen päätösosa
Näillä perusteilla
YHTEISÖJEN TUOMIOISTUIN (toinen jaosto)
on antanut seuraavan tuomiolauselman:
1) Ranskan tasavalta ei ole noudattanut jäsenvaltioiden hissejä koskevan lainsäädännön lähentämisestä 29 päivänä kesäkuuta 1995 annetun Euroopan parlamentin ja neuvoston direktiivin 95/16/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2) Ranskan tasavalta velvoitetaan korvaamaan oikeudenkäyntikulut.